София става домакин на "Панаир на куклите" | Kafene.bg
От 16 до 22 септември София става домакин на 6-тото издание на Международния фестивал за уличен и куклен театър „Панаир на куклите” 2010 . Тържественото му откриване ще бъде от 19.30 часа в салона на театър "София" от кмета на София г-жа Йорданка Фандъкова. Събитието се организира от Столичен Куклен Театър и Столична община.
На „Панаир на куклите” ще участват общо 27 трупи, от които 15 чужди и 12 български. Ще се представят едни от най-изявените творци на кукленото изкуство и уличното шоу от Франция, Гърция, Южна Корея, Русия, Хърватска, Италия, Испания, Словения, Холандия, Уругвай, Полша, Унгария и България.
Форумът ще започне със спектакъла на Словенския куклен театър Любляна „Любовни кукли”. Автор и режисьор е авангардния холандски режисьор и актьор Дуда Пайва. Именитият творец ще проведе и майсторски клас в рамките на фестивала с тема „Обектът като партньор” на 19.09.2010 г. от 13.00 ч. в аулата на НАТФИЗ „Кр. Сарафов”.
Спектаклите са разделени условно на четири категории:
Улични представления – на различни места в столицата зрителите ще могат да видят над 30 улични представления. Посетителите на Южния парк, Борисовата градина, градинката на НДК, градинката при зала Фестивална, градинката при Майчин дом – срещу сцена "Валентин Андреев", парк "Заимов", подлеза при метростанция Софийски университет и градинката пред Народния театър ще могат да се насладят на различни улични атракции.
Представления за деца – малките зрители ще могат да гледат класическите приказки Снежанка – представена от Унгарския куклен театър „Бобита”, „Снежната кралица” на Столичен Куклен Театър, „Приказка за рибаря и златната рибка” – ДКТ Видин и представлението „Рапунцел” на ДКТ Сливен. А вълнуващите приключения на Питър Пан ще имат възможност да гледат два пъти – едноименния спектакъл на Столичен Куклен Театър, както и този на куклен театър „Лице в лице” – Сплит, Хърватска.
Категорията "Семеен театър" е за публиката, която предпочита семейните забавления с кукленото изкуство. В тази категория ще бъдат представени спектакли като „Сърцебиене” – на известния италиански артист Клаудио Чинели, „Цар Дроздобрад” – на ДКТ Бургас, „Вампирова булка” – Столичен Куклен Театър, „Магьосникът от ОЗ” – театър Ателие 313 и „Куклен град” на южно корейския куклен театър „Хюндай”.
Не липсват и Представления за възрастни – ще бъдат показани най-новите спектакли на ДКТ Пазарджик – политическата сатира за възрастни „Цар Шушумига”; театър ММ – „333 волта любов” по У. Шекспир; Табола Расса, Испания ще представи спектакъл „Скъперникът” по Молиер; Руския Чемодан – дует КВАМ ще представи авторския спектакъл на Андрей Князков „Четири играещи ръце или как данаправим всичко или нищо” , а полската трупа Биели Сток ще покаже спектакъла „Фасада” на известния холандски актьор и режисьор Дуда Пайва.
На 19 септември от 13.00 ч. Дуда Пайва ще проведе майсторски клас в рамките на фестивала
Снимка от спектакъл на театър Любляна
"Аматьори, професионалисти и други участници" на Палми Ранчев